Foto: Hina

SANJA Perinić Švorinić, profesorica engleskog jezika i književnosti, suvlasnica centra za strane jezike u Rijeci i urednica portala Rijeka danas na spomenutom je portalu opisala zgodu iz zgrade Županijskog suda u Rijeci.



Njenu priču prenosimo u cijelosti.



"„Znate li vi tko sam ja?“ upitao me danas gospodin s fotografije na hodniku 3. kata Županijskog suda u Rijeci nakon što sam ga pitala zašto je zaobišao 15-ak sudskih tumača i preko reda otišao u sobu broj 4 produžiti imenovanje za stalnog sudskog vještaka. Naime, danas je kod predsjednika Županijskog suda u Rijeci 15-ak stalnih sudskih tumača položilo prisegu nakon koje su u sobi broj 4 kod službenice suda morali obaviti formalnosti oko imenovanja. Sudski tumači su ulazili u sobu jedan po jedan, a tamo im je ljubazna službenica suda objasnila daljnje korake, deponirala potpise i mjerila promjere pečata (da, dobro ste pročitali) ne bi li se uvjerila da odgovaraju promjeru od 38 mm, koji propisuje Pravilnik o radu stalnih sudskih tumača.



Uskoro je stigao i gospodin s fotografije, u crnoj košulji i s vječno ozbiljnim izrazom lica, u pratnji jedne žene i još jednog muškarca u crnoj košulji. Iznenađeni redom na čijem su se kraju našli otišli su u sobu tajnice predsjednika Županijskog suda, nakon čega ih je ona preko reda, mimo 15-ak sudskih tumača, uvela u sobu broj 4. Na ciničan upit: “Idete li vi to preko reda?“ vječito ozbiljni gospodin u crnoj košulji rekao je: “Ne idem! Samo slijedim gospođu.“ Gospođa tajnica uvela je društvance u sobu broj 4, a na pitanje zašto su crnokošuljaši ušli preko reda odgovorila je: “Oni su doktori! Moraju operirati!“ A mi ostali smo (samo) profesori jezika, prevoditelji i poduzetnici i (samo) moramo predavati, prevoditi i voditi svoje biznise?

Tekst se nastavlja ispod oglasa

"Znate li vi tko sam ja?"



Nakon 10-ak minuta gospodin s fotografije izašao je iz sobe broj 4. Pretpostavljam da su i njemu mjerili promjer pečata i provjeravali odgovara li Pravilniku. U prolazu sam ga upitala zašto je ušao preko reda. Ostao je vidno zatečen mojim pitanjem. Izgledalo je kao da cijeli život svuda ulazi preko reda i baš danas ga je netko prvi put upitao zašto. Na moje pitanje odgovorio je: “Je znate vi tko sam ja?“. Ja sam odgovorila protupitanjem: “Znate li vi tko sam ja?“ On je ponovio: “Znate li vi tko sam ja? Moje ime i prezime svi znaju?“ na što sam ja odgovorila: “E pa sad ćete i vi znati moje.“



“Kako mi je drago što ne živim više u Hrvatskoj”, komentirala je prevoditeljica koja je iz Švicarske došla produžiti svoje imenovanje na sljedeće 4 godine.



Tako smo se u hodniku na 3. katu Županijskog suda upoznali gospodin u crnoj košulji Ivan Kirin, liječnik i novopečeni saborski zastupnik u novom sazivu Hrvatskog (državnog?) sabora, koji je izabran s koalicijske liste HDZ-a, inače član Hrvatske stranke prava dr. Ante Starčević, i ja, Sanja Perinić Švorinić, profesorica engleskog jezika i književnosti, suvlasnica centra za strane jezike u Rijeci i urednica portala Rijeka danas", napisala je Sanja Perinić Švorinić.

